יוסי בן-דב מרמה בפני חברים בעמותה לתולדות חיפה, אוקטובר 2022
**יוסי בן־דב** (נולד בחיפה ב-9 בנובמבר 1950, כ"ט בחשוון תשי"א) הוא המנהל הכללי של בית הספר הריאלי העברי בחיפה מינואר 2014. קודם לכן לימד באוניברסיטאות אחדות וניהל מספר חברות היי-טק.

ביוגרפיה
--------

יוסי בן־דב נולד בחיפה ב-1950, להוריו, אושרית (לבית בנדה) ונתן בן־דב (לשעבר רוזנזומן). הוא בוגר בית הספר הריאלי, שם למד בין השנים 1956–1968. בשנות לימודיו החל בפעילות בשבט "כרמל" של הצופים העבריים, במסגרתה יצא לגרעין "רם" שהקים את קיבוץ מבוא חמה בדרום רמת הגולן מייד לאחר מלחמת ששת הימים. את שירותו הצבאי עשה בגדוד 50 של הנח"ל המוצנח. במלחמת יום הכיפורים היה בפלוגה גימל של גדוד 469 בחטיבת המילואים של הצנחנים, בפיקודו של אפרים ברנד שצלח את תעלת סואץ והגיע למבואות איסמעיליה, על שפת תעלת המים המתוקים.

בן־דב סיים את לימודי התואר הראשון בהצטיינות במתמטיקה, כלכלה וסטטיסטיקה בשנת 1974 באוניברסיטה העברית בירושלים, וקיבל את תואר הדוקטור בחקר ביצועים מאוניברסיטת קליפורניה בברקלי בשנת 1977. את עבודת הדוקטורט עשה בהנחייתו של פרופ' ריצ'רד בארלו בנושא: *Optimal Testing Procedures for Coherent Systems*. לימד באוניברסיטת המדינה של מישיגן, באוניברסיטה העברית בירושלים ובבית-הספר למינהל עסקים וורטון שבאוניברסיטת פנסילבניה.

בשנת 1986 החל בעבודה בוול סטריט, בחברת "Prudential Securities", כמנהל של קבוצת האסטרטגיות הפיננסיות של החברה. בשנת 1991 התמנה למנהל האדמיניסטרטיבי של "מכון רפפורט למחקר במדעי הרפואה" בפקולטה לרפואה של הטכניון בחיפה. בשנת 1995 הצטרף לחברת "אמדוקס" כסגן נשיא בכיר ואחראי על הסניף החיפאי של החברה.

בשנת 1999 מונה למנכ"ל של חברת "סכמה" שעסקה באופטימיזציה של רשתות סלולר. סכמה נמכרה מאוחר יותר לחברת "Teoco". בשנת 2008 התמנה למנכ"ל של חברת "עת הדעת", העוסקת בטכנולוגיה בחינוך, ומפתחת פתרונות הוליסטיים להוראה, לימוד והערכה עבור בתי ספר.

### כמנהל בית הספר הריאלי

בינואר 2014 מונה למנהל הכללי של בית הספר הריאלי העברי בחיפה.

בשנים 2014–2017 התנהל מאבק ארוך בין בית הספר הריאלי ששאף לשמור על מעמדו כבית-ספר "מוכר שאינו רשמי" לבין משרד החינוך שרצה להפוך את בית הספר לבית ספר רשמי-ציבורי. בחודש מאי 2017 הושגה פשרה בין בית הספר למשרד החינוך על-פיה בית הספר הריאלי יהפוך לבית ספר פרטי בכיתות א-ח, בעוד שכיתות ט-י"ב תמשכנה להיות במעמד "מוכר שאינו רשמי". ב-1 בספטמבר 2017 נחנך בסניף יסוד אחוזה של בית הספר הריאלי בניין חדש, שנתרם על ידי עמותת "היכל אליהו". בבניין כיתות לימוד, אודיטוריום ומרכז לתרבות יהודית-ישראלית. באוקטובר 2018 נחנכו בבית הספר מתחמי מייקרים בזכות תרומתם של בני הזוג ד"ר מרים אדלסון שלמדה בבית הספר הריאלי מכיתה א ועד כיתה י"ב, ובעלה שלדון אדלסון.

בשנת הקורונה (2021-2020) הצטיין[דרוש מקור] בית הספר הריאלי בניהול הלמידה מרחוק בעזרת "למידה היברידית" שנוהלה בכל כיתות בית הספר באמצעות מצלמות איכותיות שצילמו את השיעורים בכיתה ומסכי טלוויזיה גדולים שאיפשרו למורות ולמורים לעקוב ולשתף את התלמידים שבבית. בשנה זו שודר לראשונה בשידור חי הטקס המסורתי של יום הזיכרון, הכולל מדי שנה את כל 4,200 תלמידי בית הספר, וכן אלפים רבים מהבוגרים. בספטמבר 2021 נפתחו בבית בירם שני גנים נוספים ברשת הריאליגן, ובכך הגיע מספר הגנים ברשת לשמונה.

בספטמבר 2022 עבר בית הספר בניהולו של בן־דב שינוי פדגוגי וארגוני, והפך למבנה של 4 שנות יסוד ("זריעה" בכיתות א-ד), 4 שנות חטיבת ביניים ("נביטה" בכיתות ה-ח) ותיכון 4-שנתי ("הנצה" בכיתות ט-י ו"פריחה" בכיתות י"א-י"ב). כתוצאה מכך עברו כל תלמידי שכבת ט לסניף בית בירם של החטיבה העליונה שהפכה לקמפוס ובו כ-1,850 תלמידים. כמו-כן נחנך ב-31.8.22 "בית הרוח והרעות" ללימודי מדעי הרוח והחברה, שנתרם על ידי ענת ואודי אנג'ל.

  
בן־דב נשוי לפרופ' ניצה בן־דב, כלת פרס ישראל לחקר הספרות העברית והכללית לשנת 2021. לזוג שלושה ילדים ונכדים. אחותו, פרופ' נעמי כרמון, היא פרופ' אמריטה מהפקולטה לארכיטקטורה ובינוי ערים (הטכניון).

פרסומים
-------

* Ben-Dov, Yosi (1980). "Optimal reliability design of k-out-of-n systems subject to two kinds of failure". *Journal of the Operational Research Society*. **31** (8): 743–748.
* Ben-Dov, Yosi (1981). "Optimal testing procedures for special structures of coherent systems". *Management Science*. **27** (12): 1410–1420.
* Ben-Dov, Yosi (1981). "A branch and bound algorithm for minimizing the expected cost of testing coherent systems". *European Journal of Operational Research*. **7** (3): 284–289.
* Shilony, Yuval; Ben-Dov, Yosi (1981). "Power and importance in a theory of lobbying". *Behavioral Science*. **27** (1): 69–76.
* Assaf, David; Ben-Dov, Yosi; Krieger, Abba M. (1986). "Optimal design of systems subject to two types of error". *Operations Research*. **34** (4): 550–553.
* Ben-Dov, Yosi; Hayre, Lakhbir; Pica, Vincent (1992). "Mortgage valuation models at Prudential Securities". *Interfaces*. **22** (1): 55–71.

קישורים חיצוניים
----------------

ויקישיתוף מדיה וקבצים בנושא **יוסי בן-דב** בוויקישיתוף
* יואב איתיאל, ד"ר יוסי בן־דב, הוא המנכ"ל המיועד לבית הספר הריאלי, מגזין המושבות, 4 בנובמבר 2013
* שושן מנולה, המנכ"ל הבא של הריאלי: ד"ר יוסי בן־דב, כלבו חיפה, 8 בנובמבר 2013
* הרצאה בכנס LINKS באוניברסיטת חיפה: העצמת החינוך באמצעות טכנולוגיה - תקווה והגשמה, 17 בספטמבר 2014
* ראיון בתוכנית ינשופים ברדיו של מכללת אורנים, 17 במאי 2015
* תמירה גלילי, ראש ריאלי: ראיון עם יוסי בן־דב, המנכ"ל של בית הספר הריאלי בחיפה, שיעור חופשי, יולי 2016
* ראיון בתוכנית מחוץ לזמן עם אהרל'ה ברנע, 15 בינואר 2017
* ראיון עם אליהוא בן-און מפגש אקטואליה, 6 ביוני 2019
* בזכות התחרות, כל בו חיפה, 14 בספטמבר 2019
* הפודקאסט הקשב! בהסכת ובבטחה, מספר 17, בשירות הזרמת המוזיקה "ספוטיפיי"

הערות שוליים
------------

1. ↑  יוסי בן-דב באתר Google Scholar
2. ↑  בוגרים לפי מחזורים > מ"ט 1968, באתר האינטרנט של בית הספר הריאלי
3. ↑  עלי מוהר ודוד טרטקובר, **פלוגה גימל, מחלקה שלוש**, רשימות ורישומים ממלחמת יום הכיפורים, הוצאת כנרת, 2003
4. ↑  גנאלוגיה מתמטית של יוסי בן-דב, באתר פרויקט הגנאלוגיה במתמטיקה
5. ↑  ורסמד וסכמה בעשירייה הראשונה של ה-FAST 500 באירופה, באתר ynet, 4 בדצמבר 2002
6. ↑  גיא גרימלנד, הסטארט-אפ הסודי שרוצה לשנות את החינוך בעולם, באתר TheMarker‏, 3 בנובמבר 2009
7. ↑  דן מרגלית, הריאלי: המצויינות והמחיר, באתר ישראל היום, 27 באפריל 2017
8. ↑  עפרה לקס, מי שמאמין כן משלם, באתר ערוץ 7, 15 בפברואר 2018
9. ↑  טקס יום הזיכרון תש"ף בבית הספר הריאלי העברי בחיפה(יוטיוב)

| **מנהלי בית הספר הריאלי** |
| --- |
| 

|  |  |
| --- | --- |
| ארתור בירם • יוסף עזריהו • יוסף בנטואיץ' • יצחק שפירא • ישעיהו תדמור • רון כתרי • יוסי בן-דב |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* MGP: 146105

 |